Kaunata
Kaunata (latgaliešu: Kaunota, vācu Kownat; poļu Kownaty, Kownata) ir ciems Rēzeknes novadā, Kaunatas pagasta centrs. Izvietojusies starp Kaunatas ezeru un Pārtovas upi netālu no reģionālā autoceļa P55 (Rēzekne_Dagda) 28 km no novada centra Rēzeknes un 274 km no Rīgas. Apdzīvotā vieta izveidojusies ap bijušās Kaunatas muižas (Kownaty) centru, kas piederēja Hilzena dzimtai. 1925. gadā Kaunatai piešķirts biezi apdzīvotas vietas (ciema) statuss. Kaunatā darbojas pagasta pārvalde, katoļu baznīca, vidusskola, bērnudārzs, tautas nams, bibliotēka, ambulance, aptieka, vairāki veikali. Ciema teritorijā ir divi valsts nozīmes kultūras pieminekļi: Kaunatas katoļu baznīca un Kaunatas senkapi. 1905. gadā miestā bija 541 iedzīvotājs, no tiem 161 ebrejs.